钦定古今图书集成/方舆汇编/边裔典/第058卷 > 天竺
## 钦定古今图书集成/方舆汇编/边裔典/第058卷 > 天竺

详。夫天竺之称，异议纠纷，旧云身毒，或曰贤豆，今从
《正音》，宜云印度。印度之人，随地称国，殊方异俗，遥举
总名，语其所美，谓之印度。印度者，唐言月，月有多名，
斯其一称。言诸群生，轮回不息，无明长夜，莫有司晨。
其犹白日既隐，宵烛斯继，虽有星光之照，岂如朗月
之明？苟缘斯致，因而譬月。良以其土圣贤继轨，导凡
御物，如月照临。由是义故，谓之“印度。”印度种姓，族类
群分，而媻罗门特为清贵，从其雅称，传以成俗，无云
经界之别，总谓媻罗门国焉。若其封疆之域，可得而
言。五印度之境，周九万馀里，三垂大海，北背雪山；北
广南狭，形如半月。画野区分，七十馀国。时特暑热，地
多泉湿。北乃山阜隐轸，丘陵潟卤；东“则川野沃润。畴
陇膏腴。南方草木荣茂。西方土地硗确。”斯大概也。可
略言焉。夫数量之称。谓逾缮那。〈旧曰由旬又曰逾阇那又曰由延皆讹略
也〉逾缮那者，自古圣王一日军行也。旧传一逾缮那
四十里矣。印度国俗乃三十里，《圣教》所载惟十六里。
穷微之数，分一逾缮那为八拘卢舍。拘卢舍者，谓大
牛鸣声所极闻拘卢舍。分一拘卢舍为五百弓，分一
弓为四肘，分一肘为二十四指，分一指节为七宿麦，
乃至虱、虮隙尘、牛毛、羊毛、兔毫、铜水，次第七分以至
细“尘，细尘七分为极细尘，极细尘者不可复析，析即
归空，故曰极微”也。若乃阴阳历运，日月次舍，称谓虽
殊，时候无异，随其星建以标月名。时极短者谓刹那
也。百二十刹那为一呾刹那，六十呾刹那为一腊缚，
三十腊缚为一牟呼栗多，五牟呼栗多为一时，六时
合成一日一夜。〈夜三昼三〉居俗，日夜分为八时。〈昼四夜四千一一时
各有四分〉“月盈至满谓之白分，月亏至晦谓之黑分。”黑分
或十四日十五日，月有小大故也。黑前白后，合为一
月，六月合为一行。日游在内，北行也；日游在外，南行
也。总此二行合为一岁。又分一岁以为六时。正月十
六日至三月十五日，渐热也；“三月十六日至五月十
五日，盛热也；五月十六日至七月十五日，雨时也；七
月十六日至九月十五日，茂时也；九月十六日至十
一月十五日，渐寒也。十一月十六日至正月十五日，
盛寒也。如来圣教岁为三时，正月十六日至五月十
五日，热时也；五月十六日至九月十五日，雨时也；九
月十六日至正月十五日，寒时也。或为四时，春、夏、秋、
冬也。春三月，谓制呾逻月、吠舍佉月、逝瑟吒月，当此
从正月十六日至四月十五日。夏三月谓頞沙荼月、
室罗伐拏月、媻达罗钵陀月，当此从四月十六日至
七月十五日。秋三月谓頞湿缚库阇月、迦剌底迦月、
未伽始罗月，当此从七月十六日至十月十五日。冬三月谓报沙月、磨祛月、颇勒窭拏月，当此从十月十
六日至正月十五日。故印度僧徒依佛圣教，坐两安
居，或前三月，或后三月。前三月当此，从五月十六日
至八月十五日。后三月当此从六月十六日至九月
十五日。”前代译经律者，或云坐夏，或云坐腊，斯皆边
裔殊俗，不达中国正音，或方言未融而传译有谬。又
推如来入胎、初生、出家、成佛、涅槃日月，皆有参差，语
在后记。

若夫邑里闾阎，方域广峙，街衢巷陌，曲径槃纡，阛阓
当涂，旗亭夹路屠钓倡优，魁脍除粪。旌厥宅居，斥之
邑外；行里往来，僻于路左。至于宅居之制，垣郭之作，
地既卑湿，城多叠砖，暨诸墙壁，或编竹木。室宇台观，
板屋平头，泥以石灰，覆以砖墼。诸异崇构，制同中夏。
苫茅苫艸，或砖或板；壁以石灰为饰，地涂牛粪为净，
时花散布，斯其异也。谓僧伽蓝，颇极奇制，隅楼四起，
重阁三层，榱梠栋梁，奇形雕镂；户牖垣墙，图画众彩。
黎庶之居，内侈外俭。奥室中堂，高广有异；层台重阁，
形制不拘。门辟东户，朝座东面，至于坐止，咸用绳床。
王族大人，士庶豪右，庄饰有殊，规矩无异。君王朝座，
弥复高广，珠玑间错，谓狮子床，𢾭以细㲲，蹈以宝几，
凡百庶僚，随其所好，刻雕异类，莹饰奇珍，衣裳服玩，
无所裁制。贵鲜白，轻杂彩。男则绕腰络腋，横巾右袒；
女乃襜衣下垂，通肩总覆，顶为小髻，馀发垂下。或有
剪髭，别为诡俗。首冠花鬘，身佩璎珞。其所服者，谓㤭
奢邪衣及㲲布等。㤭奢邪者，野蚕丝也。刍摩衣麻之
类也。顩。〈墟严反〉“钵罗衣”，织细羊毛也。“褐剌缡衣”，织野兽
毛。细耎可得缉绩，故以见珍而充服用。其北印度风
土寒烈，短制褊衣，颇同胡服。外道服饰，纷杂异制。或
衣孔雀羽尾，或饰髑髅璎珞，或无服露形，或艸板掩
体，或拔发断髭，或蓬鬓堆髻。裳衣无定，赤白不恒。沙
门法服，惟有三衣，及僧却崎泥缚些。〈“个反〉那。”三衣裁
制，部执不同，或缘有宽狭，或“叶”有小大。《僧却崎》。〈唐言掩腋
旧曰僧祇支讹也〉覆左肩，掩两腋，左开右合。长裁过腰，泥缚
些那。〈唐言裙旧曰涅槃僧讹也〉既无带襻。其将服也，集衣为襵，束
带以绦。襵则诸部各异，色乃黄赤不同。刹帝利媻罗
门清素居简，洁白俭约。国王大臣，服玩良异，花鬘宝
冠以为首饰，环钏璎珞而作身佩。其有富商大贾，惟
钏而已。人多徒跣，少有所履。染其牙齿，或赤或黑，齐
发穿耳，修鼻大眼，斯其貌也。夫其洁清自守，非矫其
志。凡有馔食，必先盥洒，残宿不再。食器不传，瓦木之
器，经用必弃，金银铜铁，每加摩莹。馔食既讫，嚼杨枝
而为净，澡漱未终，无相执触。每有溲溺，必事澡濯，身
涂诸香，所谓“旃檀郁金”也。君王将浴，鼓奏弦歌，祭祀
拜祠，沐浴盥洒。

详其文字，梵天所制，原始垂则，四十七言，遇物合成，
随事转用，流演枝派，其源浸广，因地随人，微有改变。
语其大较，未异本源。而中印度特为详正。辞调和雅，
与天同音，气韵清亮，为人轨则。邻境异国，习谬成训，
竞欲浇俗，莫守淳风。至于记言书事，各有司存。史诰
总称，谓尼罗蔽茶。〈唐言青藏〉善恶具举，灾祥备著，而开蒙
诱进，先遵十二章，七岁之后，渐授五明大论：一曰声
明，释诂训字，诠目流别；二曰巧，明，伎术机关，阴阳历
数；三曰医方，明禁咒闲邪，药石针艾；四曰因明，考定
正邪，研核真伪；五曰内明，究畅五乘因果妙理，媻罗
门学四吠陀论。〈旧曰毗陀讹也〉“一曰寿”，谓养生缮性。“二曰祠”，
谓享祭祈祷。“三曰平”，谓礼义占卜，兵法军阵。“四曰术”，
谓异能伎数禁咒医方。师必博究精微，贯穷元奥，示
之大义，导以微言，提撕善诱，雕朽励薄。若乃识量通
敏，志怀逋逸，则拘絷及关，业成后已。年方三十，志立
学成，既居禄位，先酬师德。其有博古好雅，肥遁居贞，
沉浮物外，逍遥事表，宠辱不惊，声闻已远，君王雅尚，
莫能屈迹。然而国重聪叡，俗贵高明，褒赞既隆，礼命
亦重。故能强志笃学，忘疲游艺，访道依仁，不远千里。
家虽豪富，志均羇旅，口腹之资，巡以济有贵知道，
无耻匮财，娱游惰业，媮食靡衣，既无令德，又非时习，
耻辱俱至，丑声载扬。如来理教，随类得解，去圣悠远，
正法醇醨，任其见解之心，俱获闻知之悟。部执峰峙，
诤论波腾，异学专门，殊途同致。十有八部各擅锋锐，
大小二乘居止区别。有宴默思惟，经行住立，定慧悠
隔，諠诤良殊，随其众居各制科防。无“云律、论经纪。”凡
是佛经讲宣，一部乃免僧知事，二部加上房资具，三
部差侍者祇承，四部给净人役使，五部则行乘象舆，
六部又导从周卫。道德既高，旌命亦异。时集讲论，考
其优劣，彰别善恶，黜陟幽明。其有商榷微言，抑扬妙
理，雅辞赡美，妙辩敏捷，于是驭乘宝象，导从如林。至
乃义门虚辟，辞锋挫锐，理寡而辞繁，义乖而言顺。遂
即面涂赭垩，身坌尘土，斥于旷野，弃之沟壑。既旌淑
慝，亦表贤愚。人知乐道，家勤志学，出家归俗，从其所
好。罹咎犯律，僧中科罚，轻则众命诃责，次又众不与
语，重乃众不共住。不共住者，斥摈不齿。出一住处，措
身无所，羇旅艰辛，或返初服。若夫族姓殊者，有四流焉：一“曰媻罗门，净行也。守道居贞，洁白其操。二曰刹
帝利，王种也。”〈旧曰刹利讹也〉“奕世君临，仁恕为志。”三曰《吠奢》。
〈旧曰毗舍讹也〉“商贾”也。贸迁有无。逐利远近。四曰《戍陀罗》。〈旧曰
首陀讹也〉农人也，肆力畴陇，勤身稼穑。凡兹四姓，清浊殊
流，婚娶通亲，飞伏异路，内外宗枝，姻媾不杂。妇人一
嫁，终无再醮。自馀杂姓，实繁种族，各随类聚，难以详
载。

君王奕世。惟刹帝利篡弑时起，异姓称尊。国之战士，
骁雄毕选。父子传业，遂穷兵术。居则宫庐周卫，征则
奋旅前锋。凡有四兵，步马车象。象则被以坚甲，牙施
利距。一将安乘，授其节度，两卒左右，为之驾驭。车乃
驾以驷马，兵帅居乘，列卒周卫，扶轮挟毂。马军散御，
逐北奔命。步军轻捍，敢勇充选。负大橹，执长戟，或持
刀剑，前奋行阵。凡诸戎器，莫不锋锐，所谓“矛盾、弓矢、
刀剑、钺斧、戈殳、长槊、轮索”之属，皆世习矣。夫其俗也，
性虽狷急，志甚贞质，于财无苟得，于义有馀让。惧冥
运之罪，轻生事之业，诡谲不行，盟誓为信。政教尚质，
风俗犹和。凶悖群小，时亏国宪，谋危君上，事迹彰明，
则常幽囹圄，无所刑戮。任其生死，不齿人伦；犯伤礼
义，悖逆忠孝，则劓鼻截耳，断手刖足，或驱出国，或放
荒裔。自馀咎犯，输财赎罪，理狱占辞，不加荆朴，随问
款对，据事平科，拒违所犯，耻过饰非。欲究情实，事须
案者，凡有三条：水火称毒，水则罪人与石，盛以连囊，
沉之深流，校其真伪。人沉石浮，则有犯；人浮石沉，则
无隐。火乃烧铁，罪人踞上，复使足蹈。既遣掌案，又令
舌舐。虚无所损，实有所伤。懦弱之人，不堪炎炽。捧末
开花，散之向焰。虚则花发，实则花焦。称则人石平衡，
轻重取验。虚则人低石举，实则石重人轻。毒则以一
羖羊，剖其右髀，随被讼人所食之分，杂诸毒药，置剖
髀中。实则毒发而死，虚则毒歇而苏。举四条之例，防
百非《之路》。

致敬之式，其仪九等：一、发言慰问，二、俯首示敬，三、举
手高揖，四、合掌平拱，五、屈膝，六、长跪，七、手膝踞地，八、
五轮俱屈，九、五体投地。凡斯九等，极惟一拜。跪而赞
德，谓之“尽敬。”远则稽颡拜手，近则舐足摩踵。凡其致
词受命，褰裳长跪。尊贤受拜，必有慰词，或摩其顶，或
拊其背，善言诲导，以示亲厚。出家沙门，既受敬礼，惟
加善愿不止跪拜。随所宗事多有旋绕。或惟一周或
复三匝。宿心别请数则从欲。

“凡遭疾病，绝粒七日，期限之中，多有痊愈，必未瘳差，
方乃饵药。药之性类，名种不同；医之工伎，占候有异。
终没临丧，哀号相泣，裂裳拔发，拍额椎胸。服制无闻，
丧期无数。送终殡葬，其仪有三：一曰火葬，积薪焚燎；
二曰水葬，沉流漂散；三曰野葬，弃林饲兽。国王殂落，
先立嗣君，以主丧祭，以定上下。生立德号，死无议谥”，
丧祸之家，人莫就食，殡葬之后，复常无讳。诸有送死，
以为不洁，咸于郭外浴而后入。至于年耆寿耄，死期
将至，婴累沈痾，生崖恐极，厌离尘俗，愿弃人间，轻鄙
生死，稀远世路。于是亲故知友，奏乐饯会，泛舟鼓棹，
济竞伽河，中流自溺，谓得生天。十有其一，未尽鄙见。
出家僧众，制无号哭，父母丧亡，诵念“酬恩。追远慎终，
实资冥福。”

政教既宽，机务亦简，户不籍书，人无傜课。王田之内，
大分为四：一、充国用，祭祀粢盛；二、以封建，辅佐宰臣；
三、赏聪叡硕学高才垔；四、树福田，给诸异道。所以赋敛
轻薄，傜税俭省，各安世业，俱佃口分假种。王田六税
其一，商贾逐利，来往贸迁，津路关防，轻税后过；国家
营建，不虚劳役，据其成功，酬之价直，镇戍征行，宫庐
宿卫，量事招募，县赏待入。宰牧辅臣，庶官僚佐，各有
分地，自食封邑。风壤既别，地利亦殊，花草果木，杂种
异名。所谓庵没罗果、庵弭罗果、末杜迦果、“跋达罗果”、
劫比他果、阿末罗果、镇杜迦果、乌昙跋罗果、茂遮果、
那利蓟罗果、般橠娑果，凡厥此类，难以备载。见珍人
世者，略举言焉。至于枣栗椑柿，印度无闻。梨柰桃杏
葡萄等果。迦泾弥罗国已来，往往间植。石榴柑橘诸
国，皆树垦田。农务稼穑，耕耘播植，随时各从劳逸。土
宜所出，稻麦尤多。蔬菜则有姜、芥、瓜瓠、荤陀菜等。葸
蒜虽少，啖食亦稀。家有食者，驱令出郭。至于乳酪膏
酥沙糖、石蜜、芥子油诸饼𪎊，常所膳也。鱼羊麞鹿，时
荐肴胾。牛驴象马豕犬狐狼狮子猴猿，凡此毛群，例
无味啖。啖者鄙耻，众所秽恶，屏居郭外，稀迹人间。若
其酒醴之差，滋味流别。蒲萄甘蔗，刹帝利饮也。麹糵
醇醪，吠奢等饮也。沙门媻罗门，饮蒲萄甘蔗浆，非酒
醴之谓也。杂姓卑族，无所流别。然其资用之器，功质
有殊，什物之具，随时无阙。虽釜镬斯用，而炊甑莫知。
多器坏土，少用赤铜。食以一器。众味相调。手指斟酌。
略无匕箸。至于病患，乃用铜匙。

若其金银𨱎石、白玉火珠，风土所产，弥复盈积。珍奇
杂宝，异类殊名。出自海隅，易以求货。然其货用，交迁
有无。金钱银钱、贝珠小珠，印度之境，疆界具举；风壤

《杜氏通典》：“天竺金刚似紫石英，百炼不销，可以切玉。”
《酒谱》：天竺国谓酒为酥，今北僧多云般若汤，盖腴辞
以避法柰耳，非释典所出。

《瀛涯胜览》：“榜葛剌国地广人稠，财物丰硕。自苏门荅
剌国海行，见山并翠蓝岛，西北行二十里许，方至浙
地港。更小舟入五百馀里，至锁纳儿港，舍舟而陆，西
南行三十五里，站至其国。有城郭王宫暨大小府寺
皆在城。乃回回人，风俗淳厚，男妇皆黑色，白者稀。男
皆祝发，白布缠身，圆领长衣，仍束彩帨，蹑皮履。王及”
将领冠服用回回，制，甚洁。语言榜葛俚，自成一家。亦
有巴儿西语者。市用银钱曰“傥伽”，重三钱径寸二分，
面有文，以此权物价重轻。亦有海𧴩曰考黎。婚丧皆
回回教。气候常热，如夏。刑有笞杖、徒，流官有印章。行
移军亦结粮。管军者曰吧斯剌儿。阴阳、医卜、百工、技
艺皆有。衣黑白花衫，萦帨以硝子，贯珊瑚琥珀，曰缨
络为佩，以硝子为镯钏系臂。善歌舞以侑酒筵。有曰
“根肖速鲁奈奈”者，优人也。每五鼓时候，于将领及富
室门，吹锁捺击鼓已，乃次第其家作之。至饔时，诣各
家，必劳以酒馔钱货，其馀百戏皆有。又以铁索系虎，
行市及人家，则解索坐虎于庭，裸而搏虎，虎怒交扑，
仆虎数回乃已。或手投于虎喉，虎亦不伤之。戏已，仍
系之家。必啖虎以肉，劳其人以钱，盖虎戏以需财也。
历止十二月，无闰。厥产红粟、麦、芝麻、豆、黍、稻，一年二
熟。蔬有姜、芥、葸、蒜、瓜、茄。酒有椰子酒、树子酒、茭苇酒，
以槟榔当茶。畜有驼、马、骡、水黄牛、山绵羊、鸡、鸭、猪、鹅、
犬、猫。果有芭蕉子、波罗蜜、酸石榴、蔗糖、蜜布有数色
荜布曰“单泊”，阔三尺馀，长五丈五、七尺，细腻如粉笺
姜黄布。曰“满者提”，阔四尺，长五丈馀，紧密坚实；曰“沙
纳巴付”，阔五尺，长三丈，如生罗，即布罗也；曰“圻白勒
搭黎”，阔三尺，长六丈，布眼疏麄，即沙布也，以𦆑头曰
“沙塌儿”，阔二尺五寸，长四丈，若三梭曰“蓦黑蓦勒”，阔
四尺，长二丈，背面皆毳绒，厚可五分，即兜罗锦也。蚕
丝纸织丝嵌帨，亦有织成锦者。布有白者，树皮制成，
腻滑光润如鹿皮。器有髹漆杯盘、镔铁枪剪。

《坤舆图说》：“印第亚即天竺五印度，在印度河左右，人
面紫色，善百工技巧。无笔札，以锥画树叶为书。国王
例不世及，以姊妺子为嗣，亲子给禄自膳。男不衣衣
以尺布掩脐下，女以布𦆑首至足。其俗士农工贾，各
世其业。最贵曰婆罗门，次曰乃勒，奉佛，多设斋醮。今
沿海诸国，率奉天主正教，其地有加得山”，中分南北，
南半山川，气候，鸟兽、鱼虫草木，各极诡异。立夏至秋
分，无日不雨，反是则酷暑难堪，惟有凉风解之。自巳
至申，从海西来；自亥至寅，从陆东来。草木异常者，难
屈指。所产木，造舟极坚，不破坏。多生椰树，干可造舟
车，叶可覆屋，实能疗饥，浆止渴，可为酒醋，为油为饴
糖，可削为钉壳盛饮。瓤索绹有二奇木，一名阴树，花
形如茉莉，昼不开，夜始放，晨尽落。国人好卧于下，花
覆满身。一木不花，而实不可食，枝飘扬下垂，附地生
根若柱，岁久结成巨林，无异屋宇，有容千人者。树中
近原干处以供佛，名“菩萨树。”有巨鸟吻，能解百毒，一
吻直金钱五十。象异他种，能识人言，或命负物至某
处，往辄不爽。他国象遇之则蹲伏。有兽名“独角”，能解
毒。此地多毒蛇，蛇饮泉水染毒，人兽饮之必死。百兽
虽渴不敢饮，俟此兽来，以角搅其水，毒遂解，百兽始
就饮。又有兽形如牛，大如象，生两角，一在鼻上，一在
顶背，皮甲甚坚，交接处如铠甲，头大尾短。居水中可
数十日。从小豢之，亦可驭百兽，俱慑伏。值象与马，必
逐杀之，骨肉、皮、角、牙、粪皆为药，西洋贵重之。其猫有
肉翅，能飞蝙蝠，大如猫，地势三角形，末锐处阔不百
步。东西气候，各极相反。此晴则彼雨，此寒则彼热；此
风涛蔽天，彼稳平如地。海舶乘顺风过者，至锐处行
如拔山。

《拾遗记》：昭王七年，沐胥之国来朝，则身毒国之一名
也。有道术人名尸罗，问其年，云“百三十岁。”荷锡持缾，
云发其国，五年乃至燕都。善衒惑之术。于其指端出
浮屠十层，高三尺，乃诸天神仙，巧丽特绝。列幢盖鼓
舞，绕塔而行，人皆长五六分，歌唱之音，如真人矣。尸
罗喷水为雰雾，暗数里间。俄而复吹为疾风，雰雾皆
止。又吹指上浮屠，渐入云里。又于左耳出青龙，右耳
出白虎。始出之时，才一二寸，稍至八九尺。俄而风至云起，即以一手挥之，即龙虎皆入耳中。又张口向日，
则见人乘羽盖，驾螭鹄，直入于口内。复以手抑胸上，
而闻怀袖之中轰轰雷声。更张口，则见羽盖螭鹄，相
随，从口中而出。尸罗常坐日中，渐渐觉其形小，或化
为老叟，或变为婴儿，倏忽而死，香气盈室。时有清风
来吹之，更生如向之形。咒术衒惑，神怪无穷。

汉

### 武帝 年始通使于狐胡

按《汉书武帝本纪》，不载。按《西域传》，“狐胡国，王治车
师柳谷，去长安八千二百里。户五十五，口二百六十
四，胜兵四十五人。辅国侯、左右都尉各一人。西至都
护治所千一百四十七里，至焉耆七百七十里。”

汉

### 武帝 年始通使于桃槐

按《汉书。武帝本纪》，不载。按《西域传》，“桃槐国王去长
安万一千八十里，户七百，口五千，胜兵千人。”

汉

### 武帝 年始通使于西夜

按《汉书武帝本纪》不载。按《西域传》：“西夜国，王号子
合，王治呼犍谷，去长安万二百五十里。户三百五十，
口四千，胜兵千人。东北到都护治所五千四十六里。
东与皮山，西南与乌秅、北与莎车、西与蒲犁接。”蒲犁
及依耐无雷国，皆西夜类也。西夜与胡异，其种类羌
氐行国，随畜逐水草往来。而子合土地有玉石。